魏了翁
次韵薛秘书见遗玉臂格谢书则堂扁额
人心之精微，未动孰为判。
邪正介然形，君子小人断。
熙熙大雅歌，洋洋关雎乱。
或觇时安乐，或识世屯难。
是惟言出口，矧复书脱腕。
至著恢人文，至微极幽赞。
或者藏其心，外饰徒璀璨。
谁知敬肆间，德之所聚散。
卓或符溪老，吾道资御捍。
万殊错揉中，独识一理贯。
反躬事省察，愤世兴寤汉。
揭堂阐斯则，绝识陋秦汉。
於余或有所，相谓画可玩。
无物报琼瑶，作诗附笔谏。